Meddelelse fra Kommissionen - Europæisk charter for små virksomheder - Årlig gennemførelsesrapport

1. Indledning

I det europæiske charter for små virksomheder, som blev vedtaget af Rådet (almindelige anliggender) den 13. juni 2000, og som blev hilst velkommen af Det Europæiske Råd i Santa Maria da Feira den 19.-20. juni 2000, blev medlemsstaterne opfordret til at iværksætte foranstaltninger på en række områder for at støtte og fremme små virksomheder. Hensigten med charteret, som skal ses som en anerkendelse af disse virksomheders store betydning for den europæiske økonomi, var at gøre de politiske beslutningstagere opmærksomme på nogle faktorer, som er kritiske for de små virksomheders økonomiske udvikling.

I charteret blev der peget på behov for forbedringer på følgende nøgleområder: uddannelse til iværksættere, billigere og hurtigere opstart af virksomheder, bedre regulering , adgang til kvalificeret arbejdskraft, forbedret adgang til onlinetjenester, større udbytte af det indre marked, beskatning og finansiering, styrkelse af små virksomheders teknologioptag , anvendelse af effektive e-business-modeller, samt udvikling af en effektiv erhvervsfremme for små virksomheder, og udvikling af en stærkere og mere effektiv repræsentation af små virksomheders interesser på nationalt plan og EU-plan.

For at følge op på charterets anbefalinger påtog Kommissionen sig hvert år på forårstopmødet at aflægge en årlig beretning om fremskridtene.

Aktioner til fordel for SMV'er foregår under flere forskellige overskrifter, som evalueres i en række forskellige rapporter fra Kommissionen. [1] Resultaterne fra de andre publikationer kan af pladshensyn ikke gengives i denne rapport, men blot refereres kort. Det bør også bemærkes, at det nuværende arbejdsprogram for Generaldirektoratet for Erhvervspolitik og Kommissionen i store træk er sammenfaldende med de prioriterede områder, der peges på i charteret.

[1] Se f.eks. Benchmarking Enterprise Policy: First results from the Scoreboard, SEC(2000) 1841 af 31.10.2000, beretningerne fra det europæiske observationscenter for SMV'er (hver 18. måned) og halvårsrapporten vedrørende aktiviteterne til fordel for SMV'er og håndværksfagene.

2. Fremskridt siden Det Europæiske Råds møde i Feira

Opgaven med at opsummere og evaluere medlemsstaternes og Kommissionens fremskridt med hensyn til at forbedre erhvervsklimaet var allerede iværksat, da Det Europæiske Råd i Feira blev afholdt. Da denne opgave var afsluttet, blev en uddybende rapport [2] og et notat med en sammenfatning af resultaterne fra andre aktiviteter [3] vedrørende bedste praksis den 5. december 2000 forelagt Rådet (industri). I rapporten blev det anbefalet, at medlemsstaterne forbedrer deres resultater på en række områder, og der blev fremhævet 31 eksempler på god praksis fra de enkelte lande, som kan kopieres og anvendes af andre. Nok så vigtigt gjorde den det også muligt for Kommissionen at undersøge, om medlemsstaterne handler i overensstemmelse med charterets anbefalinger.

[2] Rapport om gennemførelse af handlingsplanen til fremme af iværksætterånd og konkurrenceevne, SEK(2000) 1825 af 27.10.2000.

[3] Summary of Results of Best Practice-related Activities in the field of Enterprise Policy, SEC(2000) 1824 af 26.10.2000.

Rapporten danner grundlag for, at der kan skabes varige forbedringer i erhvervsklimaet, men det vil kun ske, såfremt medlemsstaterne gennemfører rapportens anbefalede handlinger og, om nødvendigt, tager ved lære af god praksis i andre lande. Der er især gjort fremskridt på lovgivningsområdet, hvor næsten alle medlemsstaterne har iværksat initiativer til at forbedre de lovgivningsmæssige rammer for virksomhederne. De fleste medlemsstater har koncentreret indsatsen om at gøre oprettelse af SMV'er lettere og hurtigere ved at give adgang til onlineregistrering og ved at indføre "one stop shops". Flertallet af medlemsstaterne har ligeledes bestræbt sig på at styrke små virksomheders teknologioptag , men der er behov for yderligere forbedringer på dette område. Hvad angår uddannelse og adgang til kvalificeret arbejdskraft forestår der stadig meget arbejde. Indtil videre tegner der sig et broget billede for hele EU: nogle medlemsstater fokuserer meget på uddannelse, men de fleste gør det desværre ikke. Der bør også rettes større opmærksomhed mod skattesystemerne og finansielle spørgsmål.

Kommissionen har reageret på anbefalingerne fra handlingsplanen vedrørende fremme af iværksætterånd og konkurrenceevne og har sikret sig, at målene fra det nye flerårige program til fremme af initiativ og iværksætterånd [4] er forenelige med målene i charteret.

[4] Rådets beslutning af 20.12.2000 om et flerårigt program til fremme af initiativ og iværksætterånd, navnlig for små og mellemstore virksomheder (SMV) (2001-2005) (2000/819/EF).

I samarbejde med medlemsstaterne er Kommissionen desuden i færd med at iværksætte 11 projekter for at finde frem til bedste praksis på de i charteret nævnte områder. Disse projekter omfatter følgende temaer: virksomhedsoverdragelser, fremme af iværksættervirksomhed blandt kvinder, uddannelse af iværksættere, benchmarks for ledelse af virksomhedskuvøser, erhvervsfremmeordninger, benchmarks for etablering af nye virksomheder, analyse af erhvervsmæssige konsekvenser, den økonomiske betydning af procedurerne for overholdelse, "business angels", mangel på færdigheder inden for IKT-virksomheder, og opstilling af benchmarks for nationale politikker, der fremmer e-business blandt SMV'er.

3. Kommende rapporter

Medlemsstaternes fremskridt vil fortsat blive overvåget via den årlige beretning i henhold til BEST-proceduren, som fremover vil blive forelagt Rådet (industri) sidst på året - første gang i 2001. Den samler resultaterne fra alle de forskellige aktiviteter, som sigter på at afdække og opstille benchmarks for bedste praksis

Selvom opgaven med rapportering fra sidste år blev påbegyndt for tidligt til, at der kunne tages højde for charterets anbefalinger, gav beretningen en god dækning af mange af de samme prioriterede områder. Fremover vil de to beretninger i højere grad være rettet ind efter hinanden, og forholdet mellem dem gjort tydeligere. Derudover vil etableringen af det nye "erhvervskammer" under gruppen for erhvervspolitik (EPG) være et væsentligt skridt i retning af at opfylde charterets mål om samråd på EU-plan. Desuden vil Kommissionens nye initiativ (IPM - Interactive Policy Making), der er en Internet-baseret feed-back mekanisme, modtage information om erfaringer og holdninger fra virksomhederne, særligt små og mellemstore virksomheder, med det formål at hjælpe beslutningsprocessen vedrørende en række af initiativerne i chartret til at blive mere hensigtsmæssig og tage hensyn til de mindre virksomheders forhold.